**АГЕНЦИЈА ЗА БОРБУ ПРОТИВ КОРУПЦИЈЕ**

Директорки Татјани Бабић

**БЕОГРАД**

Царице Милице 1.

Поштована госпођо директоре,

Захтевом за заштиту од 03. августа 2012. године обратио сам се Агенцији за борбу против корупције са молбом да ми се призна статус узбуњивача и пружи заштиту од одмазде због доприноса у откривању и доказивању коруптивних и криминалних радњи у Казнено-поправном заводу у Нишу.

Дописом Агенције за борбу против корупције 014 Број: 072-00-24/2012-09 од 07. августа 2012. године обавештен сам да не испуњавам услове за добијање статуса узбуњивача обзиром да ми је решењем Министарства правде број: 118-00-5/11-03 од 22.06.2011. године престао радни однос у Казнено-поправном заводу у Нишу.

Пресудом Управног суда број: 20 У. 9909/11 од 14.02.2013. године, **уважена је моја тужба** **и поништено је решење** Жалбене комисије Владе број: 118-00-16/2011-01 од 05.08.2011. године а предмет је враћен Жалбеној комисији на поновно одлучивње.

Доказ: Пресуда Управног суда број: 20 У. 9909/11 од 14.02.2013. године

Данас, 16. априла 2013. године, запримио сам решење Жалбене комисије Владе број: 118-00-2/2013-01 од 09.04.2013. године која је у поступку поновног одлучивања **поништила решење** Министра правде РС Снежане Маловић, број: 118-00-05/11-03 од 20.06.2011. године, којим ми је на незаконит начин престао радни однос на радном месту управника КПЗ Ниш а предмет је враћен Министарству правде и државне управе, Управи за извршење кривичних санкција, на поновни поступак.

Доказ: Решење Жалбене комисије Владе број: 118-00-2/2013-01 од 09.04.2013. године

После враћања на посао и поновног распоређивања на радно место начелника Службе за обуку и упошљавање, Валентине Крстић, ово представља још један доказ да је мени и групи мојих сарадника почињена неправда, свесно и намерно на нарочито дрзак, безобзиран и упоран начин тиме што су нам незаконитим решењима повређена права и интереси гарантовани Уставом и законима Републике Србије. Овокво поступање представља одмазду због нашег непосредног доприноса борби против криминала и корупције не само у оквиру Казнено-поправног завода Ниш већ и на нивоу Управе за извршење кривичних санкција и Министарства правде.

Чланом 259. став 1. Закона о општем управном поступку прописано је да *поништавањем решења и оглашавањем решења ништавим поништавају се и правне последице које је то решење произвело*. Поништавањем побијеног решења министра надлежног за правосуђе Снежане Маловић, број: 118-00-05/11-03 од 20.06.2011. године настала је правна ситуација као да исто није ни постојало и да сам ја још увек државни службеник запослен у Управи за извршење кривичних санкција.

На основу изнетог сматрам да су се стекли услови да добијем статус узбуњивача и заштиту од одмазде од стране Министарства правде и државне управе и Управе за извршење кривичних санкција. Ово због тога што основано сумњам да ће се настави моје даље шиканирање обзиром на активности које сам преузимао у протеклом периоду на откривању и обезеђивању доказа о корупцији и криминалу као и због обавештавање средстава јавног информисања о овим догађајима и пружања заштите узбуњивачима запосленим у КПЗ Ниш.

С поштовањем и у очекивању да ћете имајући у виду новонастале околности брзо донети одлуку и признати ми статус узбуњивача и тиме ми пружили делотворну заштиту од даљег неоправданог прогона и одмазде због мојих поступака у обрачуну са корупцијом.

Прилог: као у тексту

У Зајечару. 16. април 2013. године

Живорад Бранковић,

Светозара Марковића 72.

Зајечар

